<classify> MKUU wa Mkoa wa Dar es Salaam, Paul Makonda amefanya ziara ya ukaguzi wa maendeleo ya ujenzi wa Machinjio ya kisasa ya Vingunguti na kuwahimiza wakandarasi kufanya kazi usiku na mchana, kukamilisha mradi huo katika kipindi kilichopangwa. Ziara hizo za Makonda zinatokana na kauli iliyotolewa na Rais John Magufuli kuwa miradi mingi katika mkoa wa Dar es Salaam, imekuwa ikichelewa au kusuasua kutokana na baadhi ya waliopewa dhamana ya kusimamia kushindwa kusimamia vilivyo. Akiwa katika mradi huo wa machinjio, Makonda alishuhudia kazi ya kuondoa udongo uliokuwepo na kuweka udongo mwingine inavyoendelea, kwa ajili ya kuweka msingi mkubwa wa ujenzi wa jengo la ghorofa mbili. Aidha, alikagua ujenzi wa Soko la Kisutu ikiwa ni siku moja baada ya Waziri wa Nchi Ofisi ya Rais, Tawala za Mikoa na Serikali za Mitaa Tamisemi Selemani Jafo, kufanya ziara ya kukagua masoko ya Kisutu, Kinondoni na Mburahati na kutoa maagizo ya usimamizi wa karibu wa miradi hiyo ikiendelea. Akizungumza na waandishi wa habari, Makonda aliomba kwa waziri husika mwezi mmoja, kufuatilia miradi yote ya kimkakati inayotekelezwa katika mkoa wake, baada ya kubaini baadhi ya wasimamizi wa miradi hiyo wanatoa taarifa tofauti za maendeleo ya mradi.  <topic>: kitaifa 